
Նախկին վարչապետ Տիգրան Սարգսյանի «նորարարական» քաղաքականության ամենաթմբկահարված նախաձեռնություններից մեկը՝ Գյումրում տեխնոպարկը, դեռ չգործած, կլուծարվի:


Կառավարության` առաջիկա հինգշաբթի կայանալիք նիստի օրակարգում ընդգրկված մի որոշման նախագծի համաձայն,  «Գյումրու տեխնոպարկ» ՓԲԸ-ի բաժնետերերի ընդհանուր ժողովում ընկերությունը կլուծարվի:


Որոշման նախագծով էկոնոմիկայի նախարարին հրահանգվում է ապահովել պետական բաժնեմասի լիազորված ներկայացուցչի մասնակցությունը «Գյումրու տեխնոպարկ» ՓԲԸ-ի բաժնետերերի ընդհանուր ժողովին` ընկերության լուծարման և այդ գործընթացից բխող որոշումների ընդունման համար:  


ՀՀ կառավարությանն առընթեր պետական գույքի կառավարման վարչությունում քննարկման առարկա է դարձնել մինչև 50 տոկոս պետական բաժնեմաս ունեցող ընկերություններում պետական բաժնեմասի հետագա պահպանման նպատակահարմարության հարցը կամ դրանցում  լիազոր ներկայացուցիչների ինստիտուտի ներդրման հարցը:


Էկոնոմիկայի նախարարության տրամադրած տեղեկատվության համաձայն` «Գյումրու տեխնոպարկ» ՓԲԸ-ում պետական բաժնեմասը կազմում է 49,02 տոկոս: Հաշվի առնելով, որ ընկերությունը հիմնադրումից մինչև օրս գործունեություն չի իրականացրել, ՀՀ էկոնոմիկայի նախարարությունը ընկերությունում պետական բաժնեմասի հետագա պահպանումը համարում է ոչ նպատակահարմար և առաջարկում, հիմք ընդունելով ընկերության ոչ պետական բաժնեմասի սեփականատիրոջ՝ «Անալիտիկսարք-մեկ» ՓԲԸ-ի համաձայնությունը, սկսել լուծարման գործընթաց:


Հիշեցնենք, որ իր պաշտոնավարման առաջին տարիներից սկսած, Տիգրան Սարգսյանը, ի թիվս այլ նորարարական նախաձեռնությունների, խոսում էր Գյումրում տեխնոպարկի կառուցման մասին, որը, իշխանությունների ձեւակերպմամբ, պետք է լրջորենխթաներ Հայաստանի զարգացումը տեղեկատվական տեխնոլոգիաների բնագավառում: Համաշխարհային ֆինանսա-տնտեսական ճգնաժամի առաջին ալիքի ընթացքում տեխնոպարկի մասին դադարած խոսակցությունները վերսկսվեցին մի քանի ամիս առաջ, երբ Սարգսյանը հանդիսավորությամբ այցելեց Գյումրի՝ «ապացուցելու», որ տեխնոպարկը միֆ չէ եւ ուր որ է՝ դրա պտուղները հասարակությունը կտեսնի:  


«Այսօր Գյումրու տեխնոպարկն ամբողջությամբ հագեցած է ծրագրերով: Մի շարք միջազգային կառույցներ արդեն  հայտ են ներկայացրել տեխնոպարկում գործունեություն իրականացնելու համար, այնպես որ տեխնոպարկի ծրագիրը 2014 թ. ամբողջությամբ կիրականացվի: Գյումրիում տեխնոպարկի կայացման մեր խոստումները և ՏՏ ոլորտում առաջընթաց ապահովելու ծրագրերն իրականություն են դառնում: ՏՏ ոլորտի տասնյակ ձեռնարկություններ այսօր սպասում են, թե երբ ենք տեխնոպարկի շենքը հանձնելու շահագործման», - նոյեմբերի 27-ին Շիրակ կատարած այցի ժամանակ ասել է Տիգրան Սարգսյանը: 
